VSL sklep I Cpg 969/2000
Sodna praksa višjih sodišč, 2001-12-19

pobotni ugovor - nasprotna tožba - stroški postopka

Glede na postavljen pobotni ugovor tožena stranka ne more v zvezi z isto terjatvijo vložiti še nasprotne tožbe. Tako nasprotno tožbo bi moralo namreč sodišče prve stopnje zavreči.

Pri odmeri stroškov, ki so strankama nastali v postopku po tem, ko je sodišče druge stopnje zadevo vrnilo v nov postopek, je treba upoštevati znižano vrednost sporenga predmeta.

Pritožbi se delno ugodi in se izpodbijani sklep o stroških (5. točka izreka sodbe) spremeni tako, da mora tožena stranka tožeči stranki povrniti pravdne stroške v znesku 239.760,39 SIT.

Tožeča stranka je dolžna toženi stranki v roku 8 dni povrniti stroške pritožbenega postopka v znesku 25.372,50 SIT z zakonitimi zamudnimi obrestmi od 19.12.2001 dalje do plačila.

Sodišče prve stopnje je 10.07.2000 s sodbo ugotovilo, da obstoji terjatev tožene stranke do tožeče stranke v višini 211.182,40 SIT (1. točka izreka). Sklep o izvršbi Okrajnega sodišča v Domžalah, opr. št. Ig ... z dne ... je razveljavilo v 1. točki izreka za znesek 211.182,40 SIT in tožbeni zahtevek v tem delu zavrnilo (2. točka izreka). Ugotovilo je še, da ne obstoji terjatev tožene stranke do tožeče stranke v višini 52.795,60 SIT (3. točka izreka) in sklep o izvršbi vzdržalo v veljavi v 1. točki izreka za 52.795,60 SIT (4. točka izreka). Toženi stranki je naložilo, da tožeči stranki povrne pravdne stroške v 257.483,84 SIT (5. točka izreka).

Tožena stranka se je zoper odločitev o stroških postopka (5. točka izreka) pravočasno pritožila zaradi bistvene kršitve določb pravdnega postopka. Navedla je, da je sodišče napačno ugotovilo, da je tožeča stranka v pravdi uspela z 89,2 %, saj je tožena stranka uspela s svojo terjatvijo po nasprotni tožbi do višine 211.182,40 SIT tj. 80,3 %. Poleg zahtevka po nasprotni tožbi je bil utemeljen tudi njen pobotni ugovor do višine 211.182,40 SIT tj. 10,8 % zahtevka tožeče stranke. Slednja ja tožbo neutemeljeno vložila za 211.182,40 SIT in s tem povzročila, da je tožena stranka vložila nasprotno tožbo in predlagala pobot. Ker je z nasprotno tožbo uspela v višini 80,3%, ji je tožeča stranka dolžna plačati vse stroške. Priglasila je še stroške, ki so ji nastali s pritožbo.

Pritožba je bila vročena tožeči stranki, ki nanjo ni odgovorila.

Tožena stranka je v vlogi z dne 29.06.1998 (list. št. 14) postavila pobotni ugovor. Predlagala je, da sodišče prve stopnje ugotovi, da obstoji terjatev tožeče stranke v višini 1.954.954,50 SIT in da obstoji terjatev tožene stranke do tožeče stranke v enaki višini ter odloči, da sta terjatvi pobotani. Glede na postavljen pobotni ugovor tožena stranka ne more v zvezi z isto terjatvijo vložiti še nasprotne tožbe. Tako nasprotno tožbo bi moralo namreč sodišče prve stopnje zavreči (prim. 3. odst. 319. člena v zvezi z 2. odst. 319. člena Zakona o pravdnem postopku - v nadaljevanju ZPP). Zato je napačno v pritožbi izraženo naziranje tožene stranke, da se njen uspeh v pravdi deli na uspeh po pobotnem ugovoru in na uspeh po nasprotni tožbi.

Sodišče prve stopnje je odločitev o stroških postopka pravilno temeljilo na uspehu strank v (celotnem) postopku (prim. 2. odst. 154. člena ZPP). Pri tem je pravilno ugotovilo, da je tožena stranka glede na postavljen pobotni ugovor v višini 1.954.954,50 SIT (list. št. 14) propadla z 89,2 %. Ne drži namreč pritožbena navedba tožene stranke, da je uspela s terjatvijo po "nasprotni tožbi" do 80,3 %. Pobotnega ugovora oz. "nasprotne tožbe" namreč ni vložila le za 263.978,00 SIT temveč za 1.954.954,50 SIT. Poleg tega je tožena stranka prezrla, da je sodišče druge stopnje s sodbo in sklepom opr. št. I Cpg ... z dne 17.11.1999 na pritožbo tožene stranke 2. in 3. točko izraka sodbe sodišča prve stopnje opr. št. ... z dne 04.12.1998 razveljavilo le glede 263.978,00 SIT. V nerazveljavljenem delu je postala odločitev o tem, da ne obstoji terjatev tožene stranke do tožeče stranke (v višini 1.954.954,50 SIT) pravnomočna. Ker je sodišče druge stopnje razveljavilo tudi 4. točko izreka sodbe z dne 04.12.1998 tj. odločitev o stroških (celotnega) postopka (1. točka izraka sodbe in sklepa z dne 17.11.1999), je sodišče prve stopnje z izpodbijano sodbo pravilno odločilo o vseh stroških, ki sta jih stranki pretrpeli med postopkom.

Sodišče prve stopnje je s sodbo opr. št. ... z dne 04.12.1998 ugotovilo, da obstoji terjatev tožeče stranke v višini 1.954.954,50 SIT s pripadki (glej 1. točko sodbe z dne 04.12.1998. V zvezi s terjatvijo tožene stranke pa je s sodbo opr. št. ... ugotovilo, da v pobot uveljavljana terjetev obstoji v višini 211.182,40 SIT. Zato je pravilno zaključilo, da je tožeča stranka v (celotnem) postopku uspela z 89,20 % svojega tožebenega zahtevka in toženi stranki pravilno priznalo sorazmerni del pravdnih stroškov v višini 10,80 % (2. odst. 154. člena ZPP).

Pri odmeri stroškov, ki so strankama nastali v postopku po tem, ko je sodišče druge stopnje zadevo vrnilo v nov postopek (sodba in sklep Višjega sodišča v Ljubljani opr. št. ... z dne 17.11.1999) pa bi sodišče prve stopnje moralo upoštevati znižano vrednost spornega predmeta. Spor med strankama je bil namreč "odprt" le še glede 263.978,00 SIT. Zato je sodišče druge stopnje, ki po uradni dolžnosti pazi na pravilno uporabo materialnega prava (2. odst. 350. člena ZPP), le v tem obsegu spremenilo odločitev o stroških pravdnega postopka. Glede na znižano vrednost spornega predmeta, veljavno Odvetniško tarifo (v nadaljevanju O.T.) in Zakon o sodnih taksah (v nadaljevanju ZST), je tožeči stranki kot potrebne priznalo naslednje pravdne stroške: za sestavo pripravljalne vloge z dne 02.03.2000 225 točk (2. odst. tar. št. 14 O.T.), za zastopanje na naroku dne 15.05.2000 100 točk (1. točka tar. št. 15), za porabljeni čas med narokom 100 točk (1. odst. 3. člena O.T.), za zastopanje na naroku 10.07.2000 100 točk (1. točka tar. št. 15 in za porabljeni čas med narokom 50 točk (1. odst. 3. člena O.T.), kar ob vrednosti točke 90,00 SIT in obračunanem 19 % DDV znaša 61.582,50 SIT (51.750,00 SIT + 9.832,50 = 61.582,50 SIT). V zvezi s sodnimi taksami pa sodišče druge stopnje opozarja, da se po določbi 1. odst. 35. člena ZST, v primeru če višje sodišče razveljavi odločbo nižjega sodišča, taksa plačana za prvo odločbo všteje v takso za novo odločbo. Glede na to, da bi bila sodna taksa za sodbo obračunana od nižje vrednosti spornega predmeta nižja od že plačane takse, tožeča stranka ni zavezana k doplačilu sodne takse v znesku 1.451,00 SIT. Toženi stranki pa je sodišče druge stopnje v obravnavanem obsegu kot potrebne priznalo naslednje pravdne stroške: za sestavo pripravljalne vloge z dne 16.03.2000 225 točk, za zastopanje dne 15.05.2000 in 10.07.2000 dva krat po 100 točk (1. točka tar. št. 15), skupaj 425 točk kar ob vrednosti točke 90,00 SIT in obračunanem 19 % DDV znaša 45.517,50 SIT (38.250,00 SIT + 7.267,50 SIT = 45.517,50 SIT). Upoštevajoč stroške nastale pred 17.11.1999, ki jih je sodišče prve stopnje pravilno obračunalo in obrazložilo v izpodbijani odločbi in upoštevajoč stroške nastale po 17.11.1999, obračunane v tem sklepu, je tožena stranka dolžna tožeči stranki povrniti pravdne stroške v znesku 275.477,69 SIT (247.249,00 SIT + 61.582,50 = 308.831,50 SIT od tega 89,2 % = 275.477,69 SIT). Del stroškov, ki jih je tožeča stranka dolžna povrniti toženi stranki pa znaša 35.717,30 SIT (150.750 SIT + 134.448,18 SIT + 45.517,50 SIT = 330.715,68 SIT od tega 10,8% = 35.717,30 SIT). Po medsebojnem pobotanju stroškov obeh strank je tožena stranka dolžna tožeči stranki povrniti pravdne stroške v znesku 239.760,39 SIT in ne 257.483,84 SIT.

Zato je sodišče druge stopnje na podlagi 3. točke 365. člena Zakona o pravdnem postopku v izpodbijanem delu (5. točki izreka) sodbo spremenilo tako, kot je razvidno iz prvega odstavka izreka tega sklepa.

Odločitev o stroških pritožbenega postopka temelji na 1. odst. 165. člena ZPP. Tožena stranka je v pritožbenem postopku uspela s 17.723,45 SIT (prim. 1. odst. 145. člena ZPP). Zato ji je sodišče druge stopnje po načelu uspeha v pritožbenem postopku kot potrebne priznalo naslednje stroške: za sestavo pritožbe 125 točk (1. odst. tar. št. 16 T.O.) kar ob vrednosti točke 100,00 SIT in zahtevanem 19 % DDV znaša 14.875,00 SIT (12.500,00 SIT + 2.375,00 SIT = 14.875,00 SIT), materialne stroške v višini 2% od skupne cene storitve (2. odst. 15. člena O.T.) kar znaša 297,50 SIT in sodne takse v višini 600 točk (2. odst. tar. št. 3 ZST), kar ob vrednosti točke 17,00 SIT znaša 10.200,00 SIT, skupaj 25.372,50 SIT.

ZPP člen 154,  154/2,  319,  319/2,  319/3,  154,  154/2,  319,  319/2,  319/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.